google/wiki40b huggingface dataset:
Valderøy prestebolig

Valderøy prestebolig (offisielt Giske prestebustad) ligger på Valderhaugstranda, Valderøy i Giske kommune, Møre og Romsdal. Huset er et av de eldste på Valderøya og tilhørte opprinnelig Løeg-garden, som ligger helt nede ved stranda mot Valderhaugfjorden og Ålesund. 
Valderøy prestebolig er i én og en halv etasje, reist i tre. Sørfløyen er imidlertid i mur, og har i nyere tid tjent som brannsikkert oppbevaringssted for kirkekommunens arkiv. I tidligere tider var dette et fyrfundament. Deler av huset var opprinnelig fyrvokterbolig, men har blitt utvidet atskillige ganger. I øst er det også tilbygget en ark mot Valderhaugfjorden. På samme side går den gamle vegen med trapper ned fra prestegårdshagen langs steingjerdet mot Løeg-garden til prestegårdens naust nede ved fjorden.
På motsatt side av boligen, mot vest, er det et mindre hageanlegg og et større uthus mot hovedvegen («Nedstevegen»).
Huset er sefrak-registrert og er et viktig regionalt og lokalt kulturminne.
Konflikten på Hanish-arkipelet

Bakgrunn

I 1995 gjorde Eritrea krav på Hanish-arkipelet på grunnlag av at dette området var en del av Eritrea da landet var en italiensk koloni fra 1923 til 1941. I tillegg hadde EPLF brukt øyene som base under den eritreiske selvstendighetskrigen, som varte mellom 1961 og 1991. Da Jemen startet byggingen av turistattraksjoner på øyene, inkludert et dykkersenter og et hotell, stilte Eritrea et ultimatum om at Jemen skulle trekke seg ut og oppgi øyene innen en måned. Jemen svarte på ultimatumet med å sende soldater til øyene for å vokte byggeplassene.
Den 15. desember 1995 gikk Eritrea til angrep. Eritreerne brukte alle de militære skipene de hadde, i tillegg til fiskebåter og en egyptisk ferge. Etter tre dager med kamp var all motstand slått ned, og den største øya, Hanish al-Kabir, var okkupert av eritreerne. I løpet av slaget ble et russisk skip skadet av eritreerne, som mistok det for å være et jemenittisk militærfartøy.
Etter internasjonal megling aksepterte begge partene et forslag om å bringe saken inn for den internasjonale domstolen for voldgiftssaker i Haag. Voldgiftsretten konkluderte omsider i oktober 1998 at hovedøyene tilhørte Jemen, mens enkelte mindre øyer tilhørte Etirea. Eritrea trakk omsider sine styrker ut i november 1998.
Det har i ettertid blitt spekulert fra jeminittisk hold rundt hvorvidt Israel kan ha hatt en rolle i krigen.
Astat

Historie

Eksistensen av grunnstoff nummer 85 var forutsett av Dmitrij Mendelejev, periodesystemets «far», som kalte det «eka-jod». Astat ble først kunstig fremstilt i 1940 av Dale R. Corson, K. R. MacKenzie, og Emilio Segrè ved University of California, Berkeley ved å bombardere grunnstoffet vismut med alfa-partikler. Naturlig forekommende astat ble først påvist av Berta Karlik og Traude Bernert i 1943. Siden stoffet ble fremstilt under andre verdenskrig fikk det ikke sitt offisielle navn før i 1947. Et tidligere navn på grunnstoffet var alabamin (Ab).
Navnet kommer fra gresk αστατος astatos som betyr «ustabilt».

Egenskaper

Astat er meget radioaktivt og det tyngste kjente halogenet. Ved hjelp av masse-spektrometer har det blitt bekreftet å oppføre seg kjemisk likt de andre halogene, spesielt jod, selv om astat antas å være mer metallisk enn jod. Kjemisk forskning på astat er begrenset på grunn av at det er ekstremt sjeldent, noe som er et resultat av dets svært korte halveringstid.

Isotoper

Naturlig forekommende astat er fisjonsprodukter av uran, og de mest stabile isotopene er ²¹⁰At med halveringstid 8,1 timer, ²¹¹At med halveringstid 7,214 timer, ²⁰⁹At med halveringstid 5,41 timer, ²⁰⁷At med halveringstid 1,80 timer og ²⁰⁸At med halveringstid 1,63 timer. Alle de resterende isotopene har halveringstider kortere enn 30 minutter, og de fleste kortere enn 1 minutt. 31 isotoper er kjent.
Fisjonsproduktet av astat er bly-isotoper.
CAS-nummer: 7440-68-8

Forekomst

Astat er ofte betegnet som det sjeldneste grunnstoffet som finnes naturlig på jorden. Det finnes mindre enn 30 gram naturlige forekomster i jordskorpen, og denne mengden er noenlunde konstant, siden nye astat-atomer hele tiden blir dannet. Astat finnes naturlig i uran-malm som nedbrytningsstoff fra ²³⁵U(uran) og ²³⁸U (uran). Kunstig fremstilling foregår ved å bombardere vismut med alfapartikler, men mindre enn ett mikrogram er produsert til dags dato.

Anvendelse

På grunn av astats korte halveringstider og stoffets sjeldenhet, finnes det ikke mange bruksområder utenfor forskningsmiljøene. ²¹¹At er en alfastrålings-kilde, og det forskes på bruk av denne isotopen i strålebehandlig av kreft.
Tour de France 1911

Endringer fra 1910

I 1910 ble Pyreneene inkludert for første gang, og dette var en suksess. Arrangørene valgte å ta med Alpene i 1911. Poengsystemet ble igjen brukt, akkurat som dette hadde vært fra 1905-1910. Som i 1910 ble «poengtavlen» rettet opp to ganger, på den 9. og 14 etappen, da alle ryttere som hadde brutt ble fjernet fra resultatlisten.
ABC-våpen

ABC-våpen (også kalt ikke-konvensjonelle våpen) er et samlebegrep som brukes om de tre hovedgruppene av «utradisjonelle» våpentyper: atomvåpen, biologiske våpen og kjemiske våpen. Forkortelsen ABC kommer av de engelske begrepene: Atomic, biological, chemical. De siste årene har også begrepet masseødeleggelsesvåpen (engelsk: Weapons of Mass Destruction eller WMD) blitt mye brukt i omtale av disse våpnene. På engelsk og i NATO har forkortelsen CBRNE (engelsk: Chemical, Biological, Radiological, Nuclear, Explosive) tatt over for ABC.
ABC-våpen er konstruert for å drepe et stort antall mennesker, hovedsakelig sivile. ABC-trusselen tvinger også militært personell til å bruke beskyttelsesutstyr som begrenser deres bevegelsesfrihet og utholdenhet.
Linquan

Linquan (kinesisk: 临泉县; pinyin: Línquán Xiàn) er et fylke i provinsen Anhui i Folkerepublikken Kina. Det ligger i byprefekturet Fuyang.
Fylket hadde 1 813 187 innbyggere i 1999.
Asisia

Utseende

Små, mørke, brede, blanke, hvelvede bladbiller.

Utbredelse

Slekten er utbredt i Sørøst-Asia.
Make my day

Omtale

VGs anmelder gav premieren terningkast fire.
Alfred Hershey

Biografi og karriere

Hershey ble født i Owosso i Michigan den 4. desember 1908. Bare 22 år gammel ble han uteksaminert med en Bachelor of science ved Michigan State University i 1930 og han gikk rett videre i studiene og mottok graden dr. philos i bakteriologi i 1934. Etter dette gikk han inn i en stilling ved instituttet for bakteriologi ved Washington University i St. Louis. Sammen med italiensk-amerikanske Salvador Luria og tyske Max Delbrück arbeidet Hershey med eksperimenter på infiserte bakterier. De tre observerte ved enkelte eksperimenter at virus utvekslet genetisk informasjon.
I 1950 flyttet Hershey sammen med sin kone Jill til Cold Spring Harbor i New York der han sluttet seg til Carnegie Institution of Washington's Department of Genetics. Her møtte han Martha Chase, og i 1952 utførte de sammen det kjente Hershey-Chase-eksperimentet som var avgjørende for beviset av DNA som den genetiske koden i organismer. Før dette eksperimentet var det en kjent teori at det var proteinene som innehadde arvkoden, men dette viste Hershey og Chase at ikke var presist. Dette eksperimentet ga altså bevis for at DNA, ikke protein, var det genetiske materialet. I 1962 ble Hershey utnevnt til direktør ved institusjonen og ble i 1969 tildelt Nobelprisen i fysiologi eller medisin for sitt arbeid med virus og deres genetiske struktur. Prisen delte han med Luria og Delbrück.
Liga Polskich Rodzin

Liga Polskich Rodzin («De polske familiers liga», LPR) er et nasjonalkonservativt polsk politisk parti som oppstod i april 2001, og forente en rekke katolsknasjonalistiske grupperinger. Partiets nåværende leder er Witold Bałażak. Partiet samarbeider tett med den mest konservative delen av det katolske presteskapet og har sin viktigste støttespiller i Radio Maryja som også støtter partiet Lov og rettferdighet. 
Utenrikspolitisk postulerer partiet samarbeid med USA, Russland og EU-landene. Sosialt og kulturelt har partiet en konservativ karakter, og legger vekt på katolske verdier. Av den grunn er partiet imot liberale tiltak som legalisering av eutanasi, såkalte «myke narkotika», abort, eller registrering av homofile par. Økonomisk sett følger partiet en sosial og proteksjonistisk retning.
Fayes gate (Tønsberg)

Navneopprinnelse

Gaten er oppkalt etter kjøpmann og konsul David Faye (1794-1857), sønn av Mathias Wilhelm Faye (1762-1811). Før 1903 het gaten Store Kammegate, mens den nåværende Kammegaten het Lille Kammegate.
Remyra stadion

Remyra stadion er et idrettsanlegg i Stjørdal kommune. Anlegget har kunstgressbane og er hjemmebanen til Remyra Idrettslag.
Norske plasseringer i internasjonale benkpressmesterskap

VM i benkpress ble første gang arrangert i 1990 i Rüsselsheim i Tyskland, og har siden blitt arrangert årlig. Første norske deltakelse var i Taiwan-VM i 1992, ved Manuel Bezerra som tok bronsemedalje i klasse -90 kg med et løft på 195 kg. Neste norske VM-medalje kom ikke før i 2006, da Roy Holte vant bronse i klasse -125 kg med et løft på 280 kg. Første norske verdensmester i benkpress ble Roy Holte, da han i 2008 vant gull i klasse -125 kg med et løft på 315 kg. Samme Holte vant VM-gull også i 2009 i samme klasse, med et løft på 312,5 kg. Han er per 2016 den eneste nordmann som har vunnet VM-gull i benkpress i åpen klasse.
EM i benkpress ble første gang arrangert i 1995 i Ungarns hovedstad Budapest, og har også blitt arrangert årlig siden den gang. Norge har per 2016 hatt tre europamestere i benkpress i åpen klasse: Roy Holte (2006), Tor Herman Omland (2010) og Dag André Mo (2013).
Veteran-VM ble første gang arrangert i 2001, mens veteran-EM første gang ble arrangert i 1998. Junior-VM ble første gang arrangert i 2009, mens junior-EM først ble arrangert i 2016. Norge har hatt flere verdens- og europamestere i benkpress på både junior- og veterannivå.
End of Days

Handling

Før tusenårskiftet kommer djevelen til jorden for å skaffe seg et barn med en utvalgt kvinne. Den fordrukne eks-politimannen Jericho trekkes inn i et livsfarlig spill når han blir ansatt som Antikrists sikkerhetsvakt.
Tunanleggene i Steigen

Tunanleggene i Steigen henviser til de to store ringformede tunanleggene fra romertid og folkevandringstid/merovingertid i Steigen kommune, Nordland.

Bøanlegget

Bøanlegget ble trolig anlagt på 300–400-tallet. Anlegget har nå en asfaltert vei over seg, som gjør det vanskelig å gjøre utgravninger. Professor ved Universitetet i Tromsø,arkeologen Povl Simonsen har hevdet at anlegget består av 12 tufter, som er 5–8 meter lange og 2,5 meter breie.
Det ble funnet to graver her, en kvinnegrav og en krigergrav. Krigergraven var rikt utstyrt, med blant annet et jernsverd, to jernspydspisser, flere pilspisser (som neppe bare var spisser da de ble gravd ned), rester av et skjold av tre, jern og bronse, en fingerring i gull og et lærbelte med bronsebeslag.

Vollmoanlegget

I 1926 ble dette tunanlegget funnet av amatørarkeologen Edvard Havnø. Her kan man se tydelige kokegroper, og tufter etter 16 langhus, som til sammen antakelig kunne romme 600 personer. Husene er omkring 10–16 meter lange, og 3–4 meter breie – altså langt større en Bøanlegget. Husene var plassert i to rekker, mot en vei i midten og med dørene vendt mot de motstående husene.
Det finnes flere teorier om hvordan tunet har blitt bygd. Havnø trodde han hadde funnet tingstedet til Steigar-tinget. Arkeologen Gutorm Gjessing mente det var tydelig at stedet hadde vært mer enn et midlertidig bosted for ofringer et par ganger i året. Det fantes derimot ikke spor etter landbruk eller husdyrhold, noe som tydet på at det ikke hadde vert et bosted for vanlige folk. Povl Simonsen sier som en teori at anlegget kunne ha vært brukt til bosted for høvdingens store stående hærstyrke – uten helt å avvise de andre teoriene.
Stedet er etter utgravinger av Gjessing blitt datert til år 400–600, og har kanskje avløst Bøanlegget som forlegning for steigenhøvdingens hærstyrke – om det er det den er blitt brukt til.
Paranoplium

Utseende

En middelsstor (15-21 millimeter), avlang og slank, gulbrunlig trebukk. Oversiden er sparsomt kledt med lange, lyse hår. Antennene er tynne og omtrent så lange som kroppen. Pronotum er rundet, dekkvingene er lange, smale og jevnbrede. Beina er middels lange og slanke.

Utbredelse

Arten er bare kjent fra California.
Enarotadius

Levevis

Generelt for Pentodontini lever larvene under bakken, i jorda eller nedgravd i sand. Mens de fleste andre hornbiller er skogsinsekter forekommer Pentodontini ofte i relativt tørre områder. Noen av artene kan gjøre en del skade i jordbruket ved at larvene spiser røtter.

Utbredelse

Arten er beskrevet fra Papua Ny-Guinea.
Tom Mann

Bakgrunn

Tom Mann var sønn av en ansatt i et kullforetak. Han begynte på skole som seksåring, men sluttet der etter tre år for å arbeide i bergverket. Da kullgruven måtte stenge i 1870, flyttet familien til Birmingham.

Arbeiderbevegelsen

Mann var stor grad selvlært og han ble en vellykket organisator og en populær foredragsholder i den britiske arbeiderbevegelsen. Mann fant seg snart arbeid som lærling i verkstedsindustrien. Han ble politisk inspirert av taler holdt av blant annet Annie Besant og John Bright. 
Mann fullførte sin læretid i 1877 og flyttet deretter til London, men han klarte ikke å finne arbeid som fagarbeider, og tok deretter en rekke ufaglærte strøjobber. 
Etter å ha lest et kommunistisk manifest i 1886 fikk Mann flere kommunistiske synspunkter og ideer. Sammen med blant andre Ben Tillett, var Mann en av de ledende figurene i London Dock Strike som ble gjennomført i 1889. Mann var ansvarlig for å organisere hjelpearbeidet for de streikende og deres familier. Med støtte fra andre fagforeninger og ulike organisasjoner, ble streiken vellykket. Etter denne streiken ble Mann valgt til president av den nydannede Dock, Wharf, Riverside og General Union, med Ben Tillett som generalsekretær. 
I 1894 var Mann en av grunnleggerne av Independent Labour Party og han ble dette partiets sekretær i 1894. Mann`s religiøse tro skal ha vært like sterk som hans politikk. Han var anglikansk, og organiserte støtte fra flere kristne organisasjoner som f. eks. Frelsesarmeen under en rekke streiker i Storbritannia. I 1893 fantes det flere rykter om at han hadde tenkt å bli prest.
I 1901, emigrerte Mann til Australia. meng han reiste tilbake til Storbritannia i 1910. 
Mann ledet Liverpool General Transport Strike i 1911. I 1912 ble han dømt under oppfordring til å drive streiker. Mann var en kraftig motstander av Storbritannia sitt engasjement under første verdenskrig på grunn av sosialistisk og religiøst grunnlag. 
Mann publiserte flere kommunistiske pamfletter og han ble arrestert for oppvigleri ved flere anledninger. I 1932 ble han fengslet for «oprørsk agitasjon» i forbindelse med hungermarsjen til London. Han ble løslatt året etter.
Mann var en meget populær skikkelse i den britiske arbeiderbevegelsen, og han tiltrakk seg et stort publikum til alle sine offentlige møter og andre ytelser. Under den spanske borgerkrigen på slutten av 1930-tallet ønsket Mann å kjempe på den republikanske siden, men på denne tiden ble han ansett som alt for gammel. Mann var medlem av Communist Party of Great Britain.
Erling Stordahls ærespris

Erling Stordahls ærespris er en pris som utdeles til syns- eller bevegelseshemmede personer som har utmerket seg særleg innen idrett, kunst eller kultur. Utmerkelsene kan være på lokalt, nasjonalt eller internasjonalt nivå. Prisen deles ut under Ridderrennet.
Prisen ble opprettet i 1994, da regionen og næringslivet i Valdres opprettet et fond med en grunnkapital på 100 000 kroner, for å hedre Erling Stordahl for arbeidet han hadde lagt ned for Øystre Slidre kommune ved å stå i spissen for etableringen av Beitostølen Helsesportsenter og det årlige Ridderrennet. Rentene av dette fondet blir benyttet til Erling Stordahls ærespris.
Juryen har bestått av ordfører i Øystre Slidre kommune, direktør på Beitostølen Helsesportssenter og formann i Ridderrennets Venner. Det er fem organer som kan nominere til prisen, blant annet Norges Blindeforbund.
Kovalent radius

Et atoms kovalente radius er definert som halvparten av lengden til en kovalent binding mellom atomet og et atom av samme type.
En binding kan dannes ved at to atomer A og B. Avstanden mellom de to atomene er tilnarmet summen av kobalente bindingsradier R(AB) = r(A) + r(B). For homonuklear AA tok Linus Pauling den kovalente radiusen til å være halvparten av lengden til enkelbindingen i det elementare molkylel, e.g. R(H–H, in H₂) = 74.14 pm så rcov(H) = 37.07 pm. Den kovalente radiusen, rcov, er et mål for størrelsen på et atom som er en del av en kovalente bindingen. Kovalent radius blir målt i pikometer (pm) eller ångstrøm (Å).
Alkmaar

Beliggenhet

Alkmaar ligger nord i provinsen Noord-Holland, i den nordvestlige delen av Nederland. Byen ligger like bak sanddynene, og strendene i  Egmond aan Zee og Bergen aan Zee ligger kun et par kilometer vest for byen. Målt i en rett linje ligger den nederlandske hovedstaden Amsterdam 30 kilometer sør for Alkmaar.

Historie

Alkmaar ble først nevnt på 900-tallet og fikk bystatus i 1254. De eldste delene av Alkmaar ligger på en gammel sandbanke som ga vern mot havet i middelalderen. Resten av byen liger bare noen meter over havet og består av en av de eldste polderene som eksisterer. 
I 1573 klarte byen å stå imot en beleiring fra spanske styrker ledet av Fernando Álvarez de Toledo av Alba. Alkmaar var den første byen i Nederland som ble frigjort fra den spanske okkupasjonen og dette var et vendepunkt i åttiårskrigen. 
Seieren ga opphav til uttrykket Bij Alkmaar begint de victorie («Seier begynner i Alkmaar»). Hendelsen blir fremdeles feiret hvert år den 8. oktober i byen, dagen da beleiringen tok slutt. 
I 1799, under de franske revolusjonskrigene, erobret en engelsk-russisk styrke byen, men ble til slutt overvunnet i slaget ved Castricum. Den franske seieren ble minnet på Triumfbuen i Paris som «Alcmaer».
Noordhollandsch Kanaal åpnet i 1824 og ble gravd gjennom Alkmaar. I 1865 ble det åpnet jernbaneforbindelse mellom Alkmaar og Den Helder og i 1867 mellom Alkmaar og Haarlem.

Severdigheter

Alkmaar er mest kjent for osten sin. Hver fredag bli det tradisjonelle ostemarkedet avholdt med menn i hvite drakter og stråhatter som bærer de store ostene på bårer frem til vektskålene.
Alkmaar har mer enn fire hundre monumenter, Waag fra det fjortende århundre, den praktfulle rådhuset, Grote Kerk, mange gårdsrom, fasader og kanaler. Stedelijk Museum er moro for ung og gammel.
Osborne Russell

Liv og virke

Osborne Russell kom til Oregon Country i 1834 som medlem av Nathaniel J. Wyeths andre ekspedisjon. Han vendte tilbake til samme område i 1842 med Elijah Whites følge. Han deltok i Champoegmøtet 2. mai 1843, og stemte da for at det skulle dannes en regjering. I oktober samme år ble han utvalgt av den første eksekutivkomité til å bli øverste dommer for Oregons provisoriske regjering og tjenestegjorde som dette til 14. mai 1844. I 1844 ble han innvalgt i Oregon-territoriets provisoriske regjerings annen eksekutivkomite. Han var alliert med den gruppe som ønsket å utrope en uavhengig Republic of the Pacific, og var derfor ikke fremgangsrik som kandidat til guvernør i 1845; han tapte mot George Abernethy. Russell dro etterhvert til California.
Selv om den ikke ble publisert før lenge etter opprettelsen av Yellowstone National Park, inneholder Osbornes Journal of a Trapper en tidlig beskrivelse av  Lamar Valley, eller Osbornes Secluded Valley i Yellowstone.
Frydenhaug skole

Historie

Det ble i 2009 besluttet å bygge ny skole, siden de tidligere bygningene ikke lenger egnet seg som skole. Under prosjektet flyttet Frydenhaug skole midlertidig til Strømsø skole. Den nye skolen ble bygget for å bruke minst mulig energi, skolen er prosjektert som passivhus med energiklasse A. Solfangeranlegg og energibrønner gjør det mulig å sesonglagre solvarme fra sommer til vinter. Frydenhaug skole stod ferdig i 2014, komplett med undervisningslokaler, et terapibasseng, tre sanserom og et aktivitetsrom. Den nye skolen er bygget for cirka 100 elever og 110 ansatte.
Under årsskifte i 1974-75 flyttet Drammen offentlig spesialskole til Frydenhaug. Nesten alle driftspaviljonger ble revet og erstattet av en ny skole og Frydenhaug gård ble restaurert og tatt i bruk som administrasjonsbygning.

Frydenhaug gård

Det gamle hovedhuset på Frydenhaug ble oppført i tre byggetrinn. Den venstre delen ble reist i 1785 som en etasjers lystgård. Hovedbygningen på to etasjer ble oppført 1797 sammen med to driftsbygninger. Det tredje byggetrinnet ble utført 1847-48, hovedbygningen ble samtidig modernisert og utvidet med en lav fløy mot øst, slik det står i dag. Hovedhuset har høy verneverdi og ble nyrestaurert i 2016 for cirka 7,5 millioner kroner.
Jēkabpils

Jēkabpils (tysk: Jakobstadt, polsk: Jakubów) er en by i Latvia. Den ligger langs begge bredder av elven Daugava, omtrent halvveis mellom Riga og Daugavpils. Byen hadde 24 635 innbyggere i 2011, 24 146 innbyggere i 2016.
Byen ligger i den historiske regionen Kurland og ble gtunnlagt i  1650 av Jakob av Kurland. Den er kjent for slaget ved Jakobstadt (1704) under Den store nordiske krig ogh for din flybase under den kalde krigen: Jēkabpils flybase.
Neshornfugler

Etymologi

Gruppenavnet Bucerotinae følger av slektsnavnet Buceros og betyr med horn som en okse. Det stammer fra det greske uttrykket boukerōs (βουκερως), som består av forstavelsen bous (βους = okse) og endelsen kerōs (κερως = horn). Slektsnavnet er således opphav til både det vitenskapelige gruppenavnet, familienavnet Bucerotidae og ordensnavnet Bucerotiformes.

Biologi

Neshornfugler har utviklet en unik hekkeatferd. Hunnen ankommer redet før eggleggingen tar til, og redet anlegges som regel i en hul trestamme. Hannen bringer byggemateriale, i kraft av leire og andre rester, som hunnen bruker til tette igjen åpningen med fra innsiden, inntil det bare er en tynn slisse som hannen kan mate henne gjennom. Matingen pågår inntil eggene er klekket og avkommet mer eller mindre ferdig utvokst. Først da bryter hunnen opp åpningen, slik at begge foreldrene kan fortsette matingen av ungene.
Hequ

Hequ (kinesisk: 河曲县; pinyin: Héqǔ Xiàn) er et fylke i byprefekturet Xinzhou i provinsen Shanxi i Folkerepublikken Kina. Folketallet i 1999 var på 132 057 innbyggere.
Se Oss, Hør Oss

Se Oss, Hør Oss (SOHO) var en norsk støttegruppe som arbeidet for å sette fokus på situasjonen til barn i asylmottak. SOHO har hatt møter lokalt og nasjonalt med politikere, organisasjoner og Kirken (v/biskopene) for å informere om situasjonen for målgruppen. De hadde fortløpende kontakt med pressen (aviser, radio, tv) på lokalt og nasjonalt nivå.
SOHO ble startet i november 2003 etter initiativ fra åtte ungdommer fra Vestlandsheimen Asylmottak i Bergen. De var selv på det tidspunktet lengeventende asylsøkerbarn, noen av dem med over 5 års ventetid i mottak. Resultatet av arbeidet var at flere organisasjoner (deriblant Redd Barna og Norsk Folkehjelp) engasjerte seg i kampsaken deres, og de fikk også støtte fra Barneombudet. Fra 2006 ble SoHo en mer formell organisasjon, etter å ha fungert som et nettverk tidligere.
SOHO har arrangert flere støttearrangement for å finansiere sin egen virksomhet, bl.a. en stor ungdomskonsert i Bergen hvor svært profilerte bergensartister stilte opp gratis. Organisasjonen ønsker også å arbeide for kulturell forståelse og arrangere konserter og work-shops for å dra med seg flere ungdommer inn i arbeidet mot rasisme og intoleranse.
SOHOs krav om at en ventetid på 3 år for barnefamilier, for å få asylsaken sin opp til revurdering fikk først gjennomslag i kommunalkomitéen og deretter av et enstemmig storting våren 2004. Dette førte til at en midlertidig forskrift ble utarbeidet av departementet og resultatet ble at 234 barn med sine familier ble omfattet av denne nye forskriften til utlendingsloven.
SOHO fikk 25. mars 2006 Ildsjelprisen i klassen «humanitære organisasjoner».

Rudi Bakken

Rudi Bakken (Bergen) er grunnlegger av gruppen FORZA og en av initiativtagerne til rettighets organisasjonen SoHo – Se oss Hør oss.